Kanadaning Nort-Vankuver shahrida noma’lum erkakning kutubxonadagi odamlarga hujum qilishi oqibatida bir kishi halok bo‘ldi, 6 kishi yaralandi. Voqea guvohlarining ta’kidlashicha, erkak uzun pichoqqa o‘xshash buyum bilan qurollangan bo‘lgan. U politsiya tomonidan qo‘lga olingan. Politsiyada ta’kidlanishicha, jinoyatchi bir o‘zi harakat qilgan. Hujum oqibatida bir ayol halok bo‘lgan. Jinoyatchining shaxsi ochiqlanmayapti. Shunisi ma’lumki, u 20 yoshli yigit bo‘lib, uning hujum qilishi sabablari aniqlashtirilmoqda. Politsiya guvohlardan huquq-tartibot idoralari bilan bog‘lanishni va tergovga yordam ko‘rsatishni so‘ragan. Kanada bosh vaziri Jastin Tryudo halok bo‘lgan ayolning yaqinlariga hamdardlik bildirgan va jarohatlanganlarga tezroq sog‘ayib ketishni tilagan.